ยูนิตลิงค์หนุนประกันชีวิต
บริษัทประกันชีวิตเตรียมเปิดตัวเลขยอดขายยูนิตลิงค์รับยุคดอกเบี้ยต่ำ สะท้อนภาพความนิยมประชาชน
12 ก.ค. 2559

บริษัทประกันชีวิตเตรียมเปิดตัวเลขยอดขายยูนิตลิงค์รับยุคดอกเบี้ยต่ำ สะท้อนภาพความนิยมประชาชน
แหล่งข่าวจากสมาคมประกันชีวิตไทย เปิดเผยว่า ทางบริษัทประกันชีวิตมีความเห็นร่วมกันว่า ในปี 2560 จะมีการเปิดเผยตัวเลขยอดขายประกันชีวิตควบการลงทุน หรือยูนิตลิงค์ เพิ่มเติมจากปัจจุบันที่ยังไม่มีการเปิดเผยอย่างเป็นทางการ แต่ละบริษัทจะมีการจัดเก็บข้อมูลของตัวเองไว้
ทั้งนี้ การรวบรวมตัวเลขยอดขายยูนิตลิงค์และเปิดเผยอย่างเป็นทางการจะทำให้หน่วยงานต่างๆ สามารถนำข้อมูลดังกล่าวไปวิเคราะห์ตลาดเห็นแนวโน้มและทิศทางของตลาดในอนาคต ช่วยให้บริษัทประกันชีวิตใช้ข้อมูลวางแผนในการทำตลาด ออกแบบประกันในรูปแบบต่างๆ ให้สอดคล้องกับความต้องการของผู้บริโภคได้
“บริษัทประกันชีวิตจะส่งตัวเลขมาที่สมาคม เพื่อทำการเปิดเผยต่อสาธารณชนต่อไป เพราะยอดขายเริ่มมากขึ้น และมีแนวโน้มว่าหลายบริษัทจะหันมาขายประกันยูนิตลิงค์มากขึ้น เนื่องจากอัตราดอกเบี้ยเงินฝากอยู่ในระดับต่ำ” แหล่งข่าวเปิดเผย
แหล่งข่าวเปิดเผยว่า หากในอนาคตยอดขายของยูนิตลิงค์ที่เพิ่มขึ้นอย่างต่อเนื่อง แสดงให้เห็นว่าสินค้าตอบโจทย์ประชาชน โดยปี 2558 ที่ผ่านมาเบี้ยประกันยูนิตลิงค์ทั้งระบบมีจำนวน 6,720 ล้านบาท หลังจากที่มีการเริ่มขายมาตั้งแต่ปี 2552
ก่อนหน้านี้ สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ได้ออกประกาศให้นิติบุคคลขายประกันชีวิตควบการลงทุน หรือยูนิตลิงค์ ได้ตั้งแต่ต้นเดือน มิ.ย.ที่ผ่านมา ประกอบด้วย ธนาคารพาณิชย์ บริษัทนายหน้าประกันชีวิต หรือโบรกเกอร์ เพื่อรองรับตลาดยูนิตลิงค์ในอนาคตที่มีแนวโน้มจะเพิ่มมากขึ้น ทำให้ คปภ.ต้องปรับตัวให้ทันกับการเปลี่ยนแปลงของสินค้าและตลาด จากเดิมกฎหมายเก่าอนุญาตให้เฉพาะนายหน้ารายบุคคลที่มีใบอนุญาตผู้แนะนำการลงทุนด้านหลักทรัพย์เท่านั้น
ด้าน นางพรประภา สุกรีภิรมย์ ประธานสโมสรตัวแทนล้านเหรียญ (MDRT) กล่าวว่า ได้หารือร่วมกับสมาคมตัวแทนประกันชีวิตและที่ปรึกษาการเงิน วางเกณฑ์นับผลงานยูนิตลิงค์ เพื่อรับรางวัลตัวแทนยอดเยี่ยมแห่งชาติ (NAA) ให้ชัดเจนขึ้น จากเดิมไม่มีผลิตภัณฑ์นี้ แต่ในอนาคตจะได้รับความนิยมมากขึ้น
สำหรับสโมสรตัวแทนล้านเหรียญได้ยึดเกณฑ์สากลที่มีการขายยูนิตลิงค์มาก่อนมาใช้ โดยในประเทศไทยนำรูปแบบจากเอเชียมาใช้คือ หากเป็นยูนิตลิงค์ที่ชำระเบี้ยครั้งเดียว มูลค่าเงินลงทุนของยูนิตลิงค์ให้นับเบี้ยที่เป็นผลงานติดรางวัล NAA เพียง 6% แต่ถ้าเป็นแบบชำระเบี้ยรายปีตั้งแต่ 7 ปีขึ้นไปให้นับผลงาน 100% ส่วนค่าธรรมเนียมจากการขายยูนิตลิงค์ให้นับผลงาน 100%
“ปี 2559 ทาง MDRT ตั้งเป้าหมายตัวแทนที่สามารถขายเบี้ยได้ 1 ล้านบาทขึ้นไปเข้ามาเป็นสมาชิก 2,000 คน จากปี 2558 ที่มีจำนวน 1,200 คน ซึ่ง 6 เดือนแรกเป็นไปตามแผนคาดว่าสิ้นปีจะถึงเป้าหมายที่วางไว้” นางพรประภา กล่าว